Author: MZV SR
Last saved by: agenda0

P r e d k l a d a c i a    s p r á v a 

Návšteva predsedu vlády SR Mikuláša Dzurindu vo Washingtone v dňoch 6.-10. júna tohto roku bola z hľadiska rozvoja bilaterálnych vzťahov medzi Slovenskom a Spojenými štátmi prelomovou. Od vzniku samostatnej Slovenskej republiky sa uskutočnilo historicky prvé prijatie predsedu vlády SR na najvyššej úrovni v Bielom dome. Okrem prezidenta Georgea W. Busha a viceprezidenta Richarda B. Cheneya premiér M. Dzurinda rokoval s ministrom zahraničných vecí Colinom L. Powellom a s predstaviteľmi Kongresu USA - senátorom Ernestom F. Hollingsom, predsedom Zahraničného výboru Snemovne reprezentantov Henrym J. Hydeom a spolupredsedom Helsinskej komisie Christopherom H. Smithom. Počas neformálnych raňajok sa stretol s bývalou ministerkou zahraničných vecí USA Madeleine K. Albrightovou. Predsedu vlády SR sprevádzali podpredseda NR SR Pavol Hrušovský, podpredseda vlády SR pre ekonomiku Ivan Mikloš, minister zahraničných vecí SR Eduard Kukan, minister kultúry SR M. Kňažko, ako aj ďalší poslanci NR SR a predstavitelia jednotlivých rezortov.

Rokovanie s prezidentom G. Bushom, viceprezidentom R. Cheneym a členmi prezidentovho bezpečnostno-politického poradenského tímu sa vyznačovalo mimoriadne priateľskou atmosférou. Evidentná bola najmä zmena prístupu a vnímania Slovenska najvyššími americkými predstaviteľmi. V partnerskom dialógu dominovali témy: členstvo Slovenska v Severoatlantickej aliancii, význam rozširovania NATO a Európskej únie pre stabilitu Európy a ďalšie posilňovanie transatlantických väzieb. V tejto súvislosti predstavitelia USA konkretizovali zameranie a ciele pripravovanej pracovnej cesty prezidenta G. Busha po Európe. Predseda vlády SR informoval amerických partnerov o záveroch bratislavskej konferencie: „Nové európske demokracie: líderstvo a zodpovednosť“. Predmetom diskusie bola i situácia na Balkáne, príspevok SR k demokratizácii a stabilizácii tohto regiónu, ako aj účasť slovenských mimovládnych organizácii na aktivizácii demokratických síl na Ukrajine. Hovorilo sa i o menšinovej politike vlády SR s dôrazom na riešenie rómskej otázky.

Delegácia vedená predsedom vlády SR M. Dzurindom sa ďalej zúčastnila slávnostnej inaugurácie novej a vôbec prvej budovy Veľvyslanectva SR na pôde USA. Bol to historický moment pre všetkých Slovákov žijúcich doma i v zahraničí. Budova sa stala symbolom nového začiatku a prerodu vzťahov so Spojenými štátmi americkými.

Ostatnú návštevu predsedu vlády SR M. Dzurindu vo Washingtone možno preto právom označiť za doposiaľ najvýznamnejší medzník vo vývoji slovensko-amerických vzťahov.